Afdak BMW die regte medisyne | Manskap
Afdak BMW die regte medisyne
Jun 11, 2018 Charlen Raymond Motors, Padtoetse 0
Hiér is nou vir jou 'n lekker kar wat die koppe vir die regte redes laat draai. Nie oor wat nie, maar omdat jy in oortrokke weer rustig teen die kus kan ry sonder om jou oor 'n warm son te bekommer. Dis 'n tipe personifikasie van moeitelose afdak rygenot.
Slaan hom plat
Die afdak M240i, of M240i convertible as ons nou sy doopnaam gebruik, is 'n besonderse kar. Dit kondig sy teenwoordigheid aan deur net stil te staan. In daardie grys verf staan dit uit en trek dit aandag om elke hoek en draai. Die wielboë vou uit hul nate en pas die 18-duim bande mooi volrond daarin. Dit herinner sterk aan die M240i M Performance wat ons laas jaar onder hande geneem het, maar dit moet klaarkom sonder die spesiale afwerking.
Dis nie 'n baie vinnige proses nie, maar wanneer die BMW sy dak laat sak maak dit 'n ander wêreld oop. 'n Nuwe wêreld. Die lapdak vou oop en na etlike sekondes word dit in die kattebak versteek. Dan dans die poppe; dan laat vaar Rooikappie haar kapsel en is sy nóg sexier vir die wolf se smeulende oë. Daar is net iets omtrent hierdie kar wanneer alles ontbloot is. Die reguit lyne, die aaneen voue in die bakwerk. Alles werk net!
LEES: Hardekwas BMW 'n M in skaapsklere
Wat dit ook toelaat is dat mens nou 'n direkte blik op die binneruim het. Die leer sitplekke is uitnodigend en sit lekker, maar die binneruim is maar tipies BMW: verbeeldingloos en eentonig. Dit staan nie uit nie, maar dit bied darem 'n bekendheid wat help dat mens maklik jou weg oor die kontroles en stelsels kan vind. En vir die geld kry jy ook nie elektriese sitplekke nie, maar moet dit met die hand verstel word. Gelukkig kan mens lekker diep sit wanneer jy agter die stuur in skoffel.
A post shared by Charlen Raymond (@charlenraymond) on Jun 5, 2018 at 9:28am PDT
Die M240i word voort gestu deur BMW se bekende 3.0-liter ses-silinder enjin. Wat 'n juweel! Og, die gemak waarteen die kar beweeg wanneer al daardie perde op 'n gallop is! Soos 'n stoomtrein wat se kool in oormaat is. 250kW en 500Nm word na die agterwiele gepomp en omdat die dryfas agter en die enjin voor is, is daar 'n lekker balans tot die kar. En die agt-spoed outomatiese ratkas is gladder as seep, ongeag die ritmodus.
En dit help wanneer die langpad voor jou ooplê. Nou, BMW sê dat hulle die kar se topspoed tot 250km/h beperk het, maar daar is en was net nooit rede om dit te beproef nie. Die manier hoe die kar teen nasionale snelhede draf het opgemaak daarvoor. Dis diep lekker, en selfs in Eco modus is daar genoeg krag wanneer jy dit nodig. Die versneller is wel minder sensitief, maar jy raak gewoont daaraan. Maar skakel dit oor in Sport modus en alles word wakker. Nie M2 wakker nie, maar lewendig! Dan word heuwels en passe vir ontbyt verorber.
En die dak? Wel, dit was op én af. Maar meestal op. Want sien, om die langpad teen 5vm te vat is nie speletjies nie. Die Noord-Kaap se temperature kén van rondom 0°C tol en dis 'n bibberende affêre om daai tyd van die oggend jou dak te laat sak. Iemand met 'n bles sal binne sekondes 'n potblou kol op sy hofie hê.
Afgesien hiervan bly die afdak M240i 'n uiters lekker kar… vir twee. Ongeag die bestuurstyl wat jou oorval, pas die kar daarby aan. In die stad is dit nie soos 'n vis uit die water nie, en op die oop pad, waar jy gou-gou die 4.7 sekonde 0-100km/h-lopie kan beproef, is dit nóg beter. Vir die prys sou mens dalk'n bietjie meer elektronika verwag, maar hierdie BMW bied ongetwyfeld 'n baie lekker rit.